שיר של אש ושל קרח – דמויות
דמויות הבתים הגדולים

| שם הדמות | גילום הדמות | תיאור הדמות |
| --- | --- | --- |
בית סטארק
| אדארד "נד" סטארק Eddard (Ned) Stark | שון בין (בוגר) רוברט אראמאיו (בוגר צעיר) סבסטיאן קרופט (ילד) | ראש בית סטארק, לורד ווינטרפל וריבון הצפון, בעלה של קייטלין ואביהם של 6 ילדים (רוב, ג'ון שלג, סאנסה, אריה, בראן, ריקון). חברו הטוב של המלך רוברט באראתיאון, אשר עזר להמליכו במרד כנגד "המלך המשוגע" אאיריז טארגאריין. זומן על ידי רוברט לשמש כימינו בבירת הממלכה. חושד שבית לאניסטר רוצה לרצוח את רוברט בראתיאון בשביל לתפוס את כס המלוכה ומגלה בהמשך שכל ילדיו של רוברט הם בעצם ממזרים שנולדו לג'יים לאניסטר ואחותו המלכה סרסיי, ושלרוברט יש כמה ילדים ממזרים ברחבי מעלה המלך. לאחר מותו של רוברט, חובר ללורד פטיר "אצבעון" באיליש בניסיון להפיל את שלטון לאניסטר שעומד לקום בהמלכת המלך ג'ופרי, אבל נבגד על ידיו ונכלא באשמת בגידה. מוצא להורג על ידי המלך ג'ופרי בכריתת ראש. בעקבות מותו מכריז בית סטארק מלחמה על המלך ג'ופרי, והצפון מכתיר את בנו, רוב סטארק, למלך הצפון. |
| קייטלין סטארק Catelyn Stark | מישל פיירלי | אשתו של נד סטארק ואימם של כל ילדיו פרט לג'ון שלג. הוסטר טאלי היה אביה ואדמור טאלי וליסה ארין הם אחיה. אם מגוננת באופייה. היא מייעצת לרוב שלא יתחתן עם ג'יין/טליסה אך לשווא ולאחר מכן בחתונה בבית פריי שהופכת למארב לאנשי הצפון נרצחת עם בנה וכלתה.  בספרים היא קמה לחיים כ"ליידי לב-אבן" בידי בריק דונדריון ומקדשת מלחמה על בתי פריי, בולטון ולאניסטר. |
| רוב סטארק Robb Stark | ריצ'רד מאדן | בנו הבכור של נד סטארק. לאחר פרוץ מלחמת האזרחים בווסטרוז, מוכרז כמלך הצפון. הוא יוצא למלחמה כדי להדיח את ג'ופרי מן השלטון, לפצל את הצפון משבע הממלכות של ווסטרוז ולשחרר את אחיותיו הנמצאות בשבי המלכה סרסיי. אף על פי שהוכיח עצמו כמנהיג ומצביא מוכשר בשדה הקרב, הוא לא מצליח להגשים זאת עקב הסכם שערך טיווין לאניסטר עם רוז בולטון ובית פריי שקוטלים אותו, את משפחתו ואת אנשיו בחתונה האדומה. |
| טליסה סטארק Talisa Stark | אונה צ'פלין | בסדרת הטלוויזיה, טליסה סטארק (במקור מייגיר) היא בחורה שעברה בצבאו של רוב לאחר שמרד במלך ג'ופרי ובמהלך הקרבות היא מתחילה לרפא את הפצועים משני הצדדים. רוב רואה אותה לראשונה ושואל למה היא עוזרת לפצוע חייל לאניסטר ובתגובה היא אומרת שהוא לא פגע בו ולא הרג את אביו. לאט לאט הם מתאהבים ואף על פי שרוב התחייב להתחתן עם אחת מבנות פריי, הוא מבטל את ההסכם ומחליט להתחתן עם טליסה וגם מכניס אותה להיריון. וולדר פריי נוקם ברוב בחתונה האדומה, בה נרצחים רוב, טליסה וקייטלין ומרבית משפחות הצפון הנאמנות להם.  בספרים שם הדמות הוא ג'יין ווסטרלינג והיא לא מגיעה לחתונה האדומה ולא נרצחת בה, אך נשבית בידי ג'יימי לאניסטר. למעשה הוריה אפילו ידעו על מה שעומד לקרות בחתונה אך לא גילו על כך לביתם. |
| ג'ון שלג Jon Snow | קיט הרינגטון | בנו הממזר של נד סטארק ומפקד משמר הלילה. בעקבות דודו, בנז'ן, מצטרף למשמר הלילה שבחומה. לאחר שמושבע לחבר המשמר, יוצא למסע מעבר לחומה. לאחר שבפקודת מפקדיו "עזב" את משמר הלילה והסתנן לשורות "האנשים החופשיים" שבהנהגת מאנס ריידר כדי לאסוף מידע על הפראים, ומאוחר יותר בלם את מתקפתם על טירת שחור. ג'ון הוא לוחם אמיץ ובעל כבוד, שמנסה לאחד את משמר הלילה, הפראים ובתי הצפון לקרב מגן על וסטרוז מפני ההלכים הלבנים. |
| סאנסה סטארק Sansa Stark | סופי טרנר | בתו הבכורה של נד, הידועה ביופיה, עדינותה ושיערה הג'ינג'י הארוך. בתחילת הסדרה היא מנסה למצוא חן בעיני משפחת השלטון ומשפחתה של המלכה, אך לאחר הוצאתו להורג של אביה, נעשה בה שימוש על ידי משפחת המלוכה ומשפחות האצולה המנסים להבטיח את הצפון. היא מבינה שעליה "לשחק את המשחק" כדי לשרוד עד שתוכל לברוח ולחזור צפונה, הביתה. |
| בראן סטארק Bran Stark | אייזיק המפסטד-רייט | אחיהם הצעיר של רוב, ג'ון, סאנסה, אריה ואחיו הגדול של ריקון. הופך למשותק בשתי רגליו לאחר שהוא מושלך מחלון צריח טירתו. מגלה כי הוא זאבן - יכול לשלוט בבעלי-חיים ולחזות חזיונות דרכם. |
| אריה סטארק Arya Stark | מייזי ויליאמס | בתו הצעירה של נד. בניגוד לאחותה סאנסה, מנעמי החצר אינם קוסמים לה והיא מעדיפה להיות לוחמת קשוחה. לאחר שמגיעה עם אביה למעלה מלך היא נמלטת לשם מחופשת לבן, מופקדת בידי טיווין לאניסטר לעזור לאנשיו ונמלטת בידי איש מסתורי בשם "ז'אקן ה'גאהר". בהמשך היא נחטפת בידי סנדור קלגיין שמנסה להביא אותה למשפחתה לשם מכירתה, אך עקב החתונה האדומה התוכנית נהרסת. לאחר קרב קשה סנדור נפגע וגוסס למוות ואריה משאירה אותו ועולה על ספינה לבראאבוס ללמוד משיטותיו של ז'אקן ה'גאהר. |
| ריקון סטארק Rickon Stark | ארט פרקינסון | האח הצעיר ביותר לבית משפחת סטארק. בורח לצד בראן מווינטרפל שנפלה בידי בני גרייג'וי ונפרד ממנו לצד אושה, המתנגדת למעבר מעבר לחומה מחשש מההלכים הלבנים. |
| בנז'ן סטארק Benjen Stark | ג'וזף מול (בוגר) מתאו אלזי (ילד) | אחיו הצעיר של נד סטארק והסייר הראשון של משמר הלילה. נשלח למשימה מעבר לחומה, אך נעלם ביחד עם אנשיו. |
| ליאנה סטארק Lyanna Stark | אשלין פרנציוזי (בוגרת) קורדליה היל (ילדה) | אחותו הצעירה של נד ובנז'ן שהייתה מאורסת לרוברט באראתיאון. עם זאת לפני חתונתם היא נחטפה בידי ראיגאר טארגאריין, מה שעורר את רוברט למרוד במלך אאיריז טארגאריין ולבסוף רוברט הורג בדו-קרב את ראיגאר ומולך על הכס במקום בית טארגאריין, אך מגלה שליאנה כבר מתה והוא מעולם לא התאושש מהחטיפה שלה.  בסדרת הטלוויזיה ליאנה מוצגת כאמו האמיתית של ג'ון שלג שאיננו ממזר, מאחר שהתחתנה מרצון עם ראיגאר ומתה בלידה, תוך הוצאת התחייבות מנד לשמור על סודה. |
בית באראתיאון
| רוברט באראתיאון Robert Baratheon | מארק אדי | מלך שבע הממלכות בתחילת סדרת הספרים. מלך האנדאלים, הרויינאר וראשוני האדם. בעזרת חברו הטוב, נד סטארק, מרד במלך שבע הממלכות הקודם אאיריז מבית טארגאריין ונעשה לשליטן. נהרג על ידי חזיר בר במהלך צייד לאחר שהשתכר מיין חזק מהרגיל שקיבל מנושא כליו, לאנסל לאניסטר, בן דודה של אשתו, סרסיי. |
| ג'ופרי באראתיאון Joffrey Baratheon | ג'ק גליסון | יורשו של המלך רוברט באראתיאון, אך למעשה בנם הממזר של אימו ואחיה. היה מיועד לשאת את סאנסה סטארק, אך בזמן מלחמת חמשת המלכים, מתארס למארגארי טיירל. הוא סאדיסט ומולך ביד קשה, ורשעותו אינה יודעת גבול. הוא נרצח ביום חתונתו בידי אולנה טיירל ו"אצבעון", אך טיריון הופך לשעיר לעזאזל ומואשם ברצח. |
| טומן באראתיאון Tommen Baratheon | קאלום ווארי (ילד) דין צ'ארלס צ'פמן (נער) | אחיהם הצעיר של ג'ופרי ומירסלה, מגלה נטיות לב טובות ואדיבות בהרבה משל אחיו הבכור. כמו אחיו הוא גם מתחתן עם מארגארי טיירל ומתאהב בה. בדומה לאחיו הוא למעשה בנו הממזר של ג'יימי וסרסיי. |
| מירסלה באראתיאון Myrcella Baratheon | איימי ריצ׳רדסון (ילדה) נל טייגר פרי (נערה) | אחותו הצעירה של ג'ופרי, נשלחת כבת חסות לנסיכות דורן השכנה, למורת רוחה של סרסיי ושם מתארסת עם טריסטיין מארטל. בדומה לאחיה היא למעשה הממזרה של ג'יימי וסרסיי. |
| ג'נדרי Gendry | ג'ו דמפסי | ג'נדרי הוא בנו הממזר של רוברט באראתיאון אשר אמו לא גילתה את לידתו ובמקום זאת נתנה אותו בסתר לאדון במעלה מלך. הוא אומן בידי הנפח טורו מוט להיות שוליית נפחים. ג'ון ארין ונד סטארק גילו על זהותו מאצבעון לפני שנהרגו אך ג'נדרי מעולם לא ידע על זהותו. לאחר שג'ופרי שלח להרוג את ממזריו של רוברט הוא מצליח לברוח עם אריה ונתפס בידי "האחווה ללא דגלים" בראשות בריק דורנדריון. ואולם האחווה מוסרת אותו למליסנדרה ולסטאניס החושבים להקריב אותו כדי לנצח במלחמה. בעזרתו של סר דאבוס הוא חומק בלילה למעלה מלך. |
| סטאניס באראתיאון Stannis Baratheon | סטיבן דיליין | אחיהם של רוברט ורנלי היושב בדראגונסטון. לאחר מות אחיו, טוען לכס הברזל, ומנסה לכבוש את מעלה מלך, בסיוע מליסנדרה "הכוהנת האדומה" של ר'הלור, אל האור. מאוחר יותר, עולה על החומה בצפון כדי לעזור למשמר הלילה במלחמתם בפראים. |
| סלייז באראתיאון Selyse Baratheon | שרה מק'בר (עונה 2 ללא קרדיט) טרה פיצג'רלד (עונות 3 עד 5) | סלייז (לבית פלורנט) היא אשתו של סטאניס המתמנה למלכה לצידו אחרי מות אחיו הגדול. סלייז מאמינה גדולה באל האור, דבר המקרב אותה לכוהנת מליסנדרה והיא מעודדת אותה לעשות דברים נוקשים כמו הקרבת אנשים למען ניצחון בעלה במלחמה. היא אף מסכימה שישכב איתה, לאחר שנולדו לשניהם שלושה בנים שמתו בלידה ורק בת אחת - שירין. |
| שירין באראתיאון Shireen Baratheon | קארי אינגראם | שירין היא בתו החיה היחידה של סטאניס ושל סליס באראתיאון. היא חלתה בילדותה בקשקשת אפורה אך רוב גופה למעט לחייה ניצל מהתפטרות המחלה. שירין היא ילדה חייכנית למרות מצבה והיא מקבלת יחס חם מאביה אך יחס קר מאמה. היא מפתחת ידידות עם סר דאבוס ומלמדת אותו לקרוא. |
| אקסל פלורנט  Axell Florent | ג׳יימס מקהייל | אקסל הוא אחיה של סלייז באראתיאון וגיסו של סטאניס. הוא עובד לאלים הקדומים, מה שגורם לסטאניס בהמלצת מליסנדרה לאיים שיספיק עם כך. כאשר הוא ממשיך מליסנדרה מקריבה אותו על המוקד, תוך שאחותו צופה ומתלהבת. סר דאבוס לעומתם מתנגד לכך וטוען שהיה אדם טוב.  בספרים לעומת זאת הוא אחד מאנשי המלכה האדוקים ביותר ולוחם בצבא של סטאניס אך מאיים בהפיכה נגדו, מה שגורם לסטאניס להקריב אותו כעונש. |
| רנלי באראתיאון Renly Baratheon | גת'ין אנתוני | אחיהם הצעיר של רוברט וסטאניס. שימש במועצה הקטנה של אחיו. לאחר מותו של רוברט, הכתיר עצמו למלך והיה לאחד המלכים הנלחמים על הכס במלחמה. נרצח בחדרו בנוכחות קייטלין סטארק ובריאן מטארת' על ידי צל בדמותו של סטאניס שנולד מכישוף שחור שנעשה על ידי מליסנדרה. |
בית לאניסטר
| טייווין לאניסטר Tywin Lannister | צ'ארלס דאנס | ראש בית לאניסטר, האדם העשיר ביבשת ובעל השפעה רבה על משפחתו והמהלכים המתרחשים בארץ זו. אביהם של ג'יימי, סרסיי וטיריון. אינו מחבב במיוחד את בנו טיריון, בו הוא רואה אות קלון לבית משפחת לאניסטר. לאחר שנכדו, ג'ופרי נרצח הוא מנהל משפט נגד טיריון וקובע שיוצא להורג. טיריון מצליח לברוח לפני ההוצאה והורג את אביו בירייה בקשת ללבו. |
| סרסיי לאניסטר Cersei Lannister | לנה הידי (בוגרת) נל ויליאמס (נערה) | המלכה-האם של ווסטרוז. אחותו התאומה של ג'יימי ואשתו של רוברט. אימם של ג'ופרי, טומן ומירסלה מגילוי עריות עם אחיה ג'יימי. היא ערמומית ותככנית ואינה בוחלת בשום אמצעי להשיג את מטרתה. |
| ג'יים (ג'יימי) לאניסטר Jaime Lannister | ניקולאי קוסטר-ולדאו | אחיה התאום של סרסיי, מאהבה ואבי ילדיה. אחד הלוחמים הטובים בממלכה, שהיה במשמר המלך של אאריז טארגאריין והרג אותו. בעקבות כך זכה לכינוי "קוטל המלך". נופל בשבי בני סטארק ולאחר שקייטלין סטארק משחררת אותו, חבורה של פורעי חוק קוטעים את ידו הימנית המחזיקה בחרב מה שהפך אותו לחלש יותר. |
| טיריון לאניסטר Tyrion Lannister | פיטר דינקלג' | אחיהם הצעיר של ג'יימי וסרסיי. הוא גמד, ומכונה בשל כך "חצי-איש" ו-"השימדון", אולם הוא ערמומי וחכם ומצליח לסובב אנשים כרצונו. אף על פי שהוא נאמן לבית אביו, הוא אינו רוצה בסבלם של אלו שאינם ראויים לו. אביו רואה בו אות קלון לבית לאניסטר. נמלט מעבר לים לאחר שרצח את אביו וכעת נמצא בחברת שכירי חרב בשם "הבנים השניים" במטרה להישבע אמונים לדאינריז טארגאריין. |
| קוואן לאניסטר Kevan Lannister | איאן גלדר | קוואן הוא אחיו של טיווין לאניסטר והוא הרבה פחות אכזרי ונוקשה מאחיו. הוא נוטר טינה חזקה לסרסיי לאחר שנודע לו ששכבה עם בנו, לאנסל שהצטרף לדרורים בהמשך. |
| לאנסל לאניסטר Lancel Lannister | יוג'ין סיימון | לאנסל הוא בנו הבכור של קווין לאניסטר. הוא תיפקד כמוזג כוסו של המלך רוברט באראתיאון אך עוזר להרוג אותו בעידודה של סרסיי ובהמשך שוכב איתה כשג'יימי נשבה. עם זאת במלחמת המים השחורים הוא נפגע מיחסה והוא מחפש השפעה אצל הדרורים. הוא מודה בפשעיו כולל ששכב עם סרסיי וכך הדרור העליון כולא ומשפיל אותה על שחטאה איתו. |
| אלטון לאניסטר Alton Lannister | קרל דייוויס | אלטון הוא בן דודם של טיריון, ג'יימי וסרסיי וגם של לאנסל לאניסטר אף שלא ברור מי הוריו. הוא נלחם בחלק מהקרבות נגד רוב סטארק אך נשבה ורוב משתמש בו כדי להעביר מסר לסרסיי לאניסטר, כדי שתשיב את אחיותיו בבטחה לווינטרפל או שיהרוג כל בן לאניסטר. כצפוי אלטון חוזר כשסרסיי מסרבת וגם דורשת את שחרורו של ג'יימי. כשהוא חוזר לרוב הוא נאסר ומוחזק בתא עם ג'יימי בן דודו. ואולם ג'יימי מנצל את נוכחותו כדי לברוח באמצעי היחיד שהוא היה יכול - להרוג אותו ואז את השומר, טורן קרסטארק. עם זאת הוא לא מצליח להימלט לזמן רב ונכלא שוב. |
| מרטין לאניסטר Martyn Lannister | דין צ'ארלס צ'פמן | מרטין הוא בנו של קווין אחיהם של וילם ולאנסל לאניסטר והוא נושא כלים בצבא לאניסטר הנשבה לצד אחיו בידי אדמור טאלי וצבאו באזור הנהרות. בעודם כלואים התא שלהם נפרץ בידי אנשיו של ריצ'רד קרסטארק הדורש נקמה על הרצח של בנו בידי ג'יימי לאניסטר, שברח. ואולם רוב סטארק לא מרוצה מהרצח שלהם ומוציא את לורד קרסטארק להורג. |
| וילם לאניסטר Willem Lannister | טימותי גיבונס | וילם הוא בנו של קווין אחיהם של מרטין ולאנסל לאניסטר והוא נושא כלים בצבא לאניסטר הנשבה לצד אחיו בידי אדמור טאלי וצבאו באזור הנהרות. בעודם כלואים התא שלהם נפרץ בידי אנשיו של ריצ'רד קרסטארק הדורש נקמה על הרצח של בנו בידי ג'יימי לאניסטר, שברח. ואולם רוב סטארק לא מרוצה מהרצח שלהם ומוציא את לורד קרסטארק להורג. |
בית טארגאריין
| אאיריז השני טארגאריין Aerys II Targaryen | דייוויד רינטול | המלך אאיריז שנודע בתור "המלך המשוגע" עקב הרגליו המרושעים והחולניים והוא אביהם של ראיגאר, וייסריז ודאינריז טארגאריין. אאיריז גונן על ראיגאר לאחר שחטף את ליאנה סטארק והוציא להורג את אביו ואחיו שהתנגדו לכך, מה שגרר את נד להצטרף למלחמה. לבסוף הוא נרצח בידי שומרו האישי, ג'יים לאניסטר לאחר שציווה לשרוף את העיר, שנפלה בידי הלאניסטרים. |
| ראיגאר טארגאריין Rhaegar Targaryen | וילף סקולדינג | הבן הבכור של המלך אאיריז טארגאריין הנחשב ללוחם מעולה. הוא התחתן עם אליה מארטל, ממנה נולדו לו שני ילדים אך הוא התאהב בליאנה סטארק שהתארסה עם רוברט באראתיאון וחטף אותה, מה שגרם למרד רוברט ולמלחמה גדולה. בסופו של דבר נהרג בדו-קרב עם רוברט שהפך למלך.  בסדרה מסופר שהתחתן בסתר עם ליאנה וממנה נולד ג'ון שלג שאיננו ממזר. |
| וייסריז טארגאריין Viserys Targaryen | הארי לויד | אחיה הגדול של דאינריז, וההפך הגמור ממנה: אגואיסט, תככן וערמומי, מתעלל פיזית ונפשית באחותו הקטנה. ביחד עם איליריו הפרנס מהעיר פנטוס, חיתן את דאינריז עם מנהיג שבט הדותראקי, דרוגו. כונה בתואר "המלך האביון". הוא נרצח בידי חאל דרוגו לאחר שניסה לתקוף את אחותו וילדה העובר. |
| דאינריז טארגאריין Daenerys Targaryen | אמיליה קלארק | אישה חזקה, אמיצה ונחושה אך נדיבה ורחומה, ובעלת מידות טובות. יורשת העצר של כס המלכות, לאחר שכל משפחתה פרט לאחיה נהרגו במרד של רוברט באראתיאון. נמצאת בגלות ביבשת אסוס, ומנסה לפלס את דרכה חזרה לשלטון באמצעות תומכים ודרקונים. |
| אאימון טארגאריין Aemon Targaryen | פיטר ווהן | אאימון הוא המלומד של משמר הלילה, בנו של מאיקאר הראשון ודודו של המלך אאיריז "המלך המטורף". אף על פי שהיה ראוי למלוך הוא ויתר על התואר לאחיו, אאיגון החמישי. הוא פרש ממעלה מלך, הצטרף למשמר הלילה ואיבד את תואריו בעצם כך.  בעוד השחקן נפטר בצילומי העונה החמישית, גם דמותו נפטרה בצורה טבעית, בניגוד לרוב הדמויות. |
בית מארטל
| דוראן מארטל Doran Martell | אלכסנדר סידיג | שליט ממלכת דורן הדרומית ואחיהם של אליה ואוברין. הוא מנהיג נכה וחלש המנסה להימנע ממלחמות אך הוא מונע בתקיפות מאלריה חול לתקוף את מירסלה. להגנה עליה הוא מתיר למירסלה להפליג עם אביה למעלה מלך. בהמשך מירסלה והוא נרצחים בידי אלריה ובנותיה הרואות בו מנהיג מביש לדורן.  בספרים מסתבר שהוא רוקם בחשאי ברית עם דאינריז טארגאריין נגד בית לאניסטר. הוא גם לא נכה אך צולע מפציעה שקרתה במלחמתו. |
| טריסטין מארטל Trystane Martell | טובי סבסטיאן | בנו הבכור של דוראן וארוסה של מירסלה באראתיאון. הוא מאוהב בה ונחוש להגן עליה גם מלוחמים כמו ברון, אף שהוא לא ידע במקור שברון הגיע להציל אותו. בהמשך הוא ביקש מאריאו הוטא להכות את ברון על הפגיעה שנתן לו. לאחר שמירסלה מורעלת הוא ואביו נהרגים בידי אלריה ונחשיות החול המשתלטות על דורן.  בספרים לעומת זאת הוא בנו הצעיר של דוראן והוא מאורס למירסלה אך לא מתאהב ומתנשק איתה. נחשיות החול לא משתלטות על דורן בספרים ומשתפות פעולה עם דוראן אביו. |
| אוברין מארטל Oberyn Martell | פדרו פסקל | אוברין המכונה "הצפע האדום" הוא אחיו של שליט ממלכת דורן הדרומית ואביהם של נחשיות החול ואהובה של אלריה, אף שהוא דו-מיני. אוברין נשבע לנקום בבית לאניסטר כנקמה על ההוראה של טיווין להרוג את אחותו, אליה מארטל עם שני בניה באכזריות בידי סר גרגור קלגאן. לאחר שטיריון דורש דו-קרב להוכחת חפותו מהרעלת ג'ופרי, אוברין מבטיח לייצג אותו כדי לנקום בגרגור קלגאן. בדו-קרב הוא פוצע את גרגור קשה ומרעיל אותו אך נהרג בידיו באכזריות. |
| קוונטין מארטל Quentyn Martell | - | בנו השני של דוראן מארטל. נשלח מעבר לים כדי לשאת לאשה את דאינריז טארגאריין, במטרה לכרות איתה ברית נגד הלאניסטרים. כשדאינריז דוחה את חיזוריו הוא מנסה לגנוב את דרקוניה על מנת להשתלט עליהם, אך נכשל, נכווה אנושות ומת מפצעיו שלושה ימים לאחר מכן. |
| אלריה חול Ellaria Sand | אינדירה וארמה | אלריה היא אהובתו ואם ילדותיו של אוברין, אף שהיא למעשה דו-מינית כמותו. היא נוסעת איתו למעלה מלך וצופה באימה בדו-קרב שלו מול גרגור קלגאן, בו הוא פוצע את גרגור אך נרצח בידיו באכזריות. על כך היא מחפשת נקמה בבית לאניסטר ומעודדת את נחשיות החול לעזור לה. |
| נחשיות החול Sand Snakes | קיישה קאסל-יוז (אוברה) ג'סיקה הנוויק (ניימיריה) רוזבל לאורנטי סלרס (טיין) | הנחשיות הם שמונה בנות ממזרות של אוברין מארטל וכמה מהם של אלריה חול: אובארה, ניימיריה, טיין, סראלה, אליה, אובלה, דוריאה ולורצה. לאחר מות אביהם הם נשבעות לנקום בבית לאניסטר אך שליט דורן, דורן מארטל כולא אותם על כך. הוא משחרר אותם בהמשך כדי לספר להם על תוכניתו לכרות ברית עם דאינריז בחשאי כדי לנקום בלאניסטרים.  בסדרה ישנם רק שלוש בנות: אובארה, ניימיריה וטיין שהן בנותיה של אלריה חול. הם גורמות להפיכה ומשתלטות על ממלכת דורן ויוצאות נגד הלאניסטרים אך נהרגות בידי יורון גרייג'וי ובידי סרסיי הכולאת את אמם. |
| אליה מארטל Elia Martell | - | אליה מארטל היא אחותם הצעירה של דורן ואוברין. היא נישאה לראיגר טארגאריין ממנו נולדו לה שני ילדים, אך הוא עזב אותה וחטף את ליאנה סטארק גורם למלחמה. כשאאיריז טארגאריין כלא אותה ועזר לבית מארטל להילחם לצידו, טיווין שהצליח ללכוד את העיר מאאיריז, ציווה על סר גרגור קלגאן להרוג אותה ואת בניה. גרגור אנס, עינה רצח אותה באכזריות וכן את שני ילדיה. |
בית טיירל
| אולנה טיירל Margaery Tyrell | דיאנה ריג | אימו של מייס טיירל, וסבתם של לוראס ומרג'רי. אישה חריפה וערמומית, ומתפקדת כ"אם הגדולה" של המשפחה. היא הרגה בחשאי את המלך ג'ופרי באראתיאון כדי שלא יפגע בנכדתה. |
| מייס טיירל Mace Tyrell | רוג'ר אשטון-גריפית'ס | מייס הוא בנה של אולנה טיירל ואביהם של מרג'רי ולוראס המכהן כראש בית טיירל. תחילה לחם נגד רוברט באראתיאון ובהמשך עזר לרנלי שהתאהב בבנו. לאחר שרנלי נרצח הוא עלה למעלה מלך לחתונה של מרג'רי עם ג'ופרי ובהמשך עם טומן. |
| מרג'רי טיירל Margaery Tyrell | נטלי דורמר | אחותו של לוראס, בתו של מייס ונכדתה של אולנה טיירל. תחילה, נישאה לרנלי באראתיאון. לאחר שנרצח היא עולה למעלה מלך ומתחתנת עם ג'ופרי, אך הוא נרצח במהלך חתונתם. לאחר מותו היא מתחתנת עם אחיו, טומן באראתיאון. מרג'רי משדרת טוב לב ואופטימיות ושובה בקסמיה רבים, אך נהפכת לשנואת נפשה של סרסיי. |
| לוראס טיירל Loras Tyrell | פין ג'ונס | מכונה "אביר הפרחים", אחיה של מרג'רי טיירל. אחד הלוחמים הטובים ביותר בממלכה. בסדרת הטלוויזיה היה גם מאהבו של רנלי באראתיאון וחבר במשמר המלך שלו, ולאחר מכן, נלחם לטובת בית לאניסטר במלחמת חמישה המלכים, ונבחר להיות אח במשמר המלך של ג'ופרי. עם זאת טיווין ניסה לשדך בינו לבין סרסיי והיא מעודדת את הדרורים לכלוא אותו על נטיותיו המיניות, תוך שהם אוסרים גם את מרג'רי שגוננה עליו. |
בית גרייג'וי
| באלון גרייג'וי Balon Greyjoy | פטריק מאלאהייד | לורד איי הברזל אשר ניסה למרוד במלך רוברט באראתיאון במהלך "מרד גרייג'וי" אך הפסיד, איבד שניים מילדיו במלחמה וכעונש נאלץ לתת את בנו הצעיר, תיאון ללורד הצפון, נד סטארק. לאחר שרוב הופך למלך הצפון באלון ממליך את עצמו מחדש על איי הברזל ושולח את אנשיו למלחמה מול בית סטארק. עם זאת בנו נכלא בידי הבולטונים שמענים אותו קשות. |
| תיאון גרייג'וי (Theon Greyjoy | אלפי אלן | בנו החי היחיד של לורד איי הברזל - באלון גרייג'וי, אשר מרד ברוברט באראתיאון, ונשבה על ידי נד סטארק. כאשר היה צעיר, היה לחניכו של נד, אולם לאחר שהחלה מלחמת חמשת המלכים, בגד בשוביו, ובעזרת כוחות מאיי הברזל, כבש את טירת ווינטרפל. לאחר מכן נשבה על ידי ראמזי בולטון שהתעלל בו פיזית ונפשית ושינה את שמו ל"סרחן". אחר כך תיאון עוזר לג'יין פול, שנישאה לראמזי (בתואנת שקר שהיא אריה סטארק), לברוח מן הטירה, והשניים נלכדים על ידי כוחותיו של סטאניס. |
| אשה (יארה) גרייג'וי Asha (Yara) Greyjoy | ג'מה וילן | אחותו הגדולה של תיאון. לאחר מות אחיה ולקיחתו בשבי של תיאון על ידי נד סטארק, נותרה הבת האחרונה מילדיו של באלון. היא הופכת ללוחמת מיומנת וקשוחה ועם השנים למפקדת כוחות איי הברזל. בניגוד לאביה היא מנסה לשקם את יחסיה עם אחיה ואף מנסה לשווא לשחרר אותו משבי הבולטונים.  בסדרת הטלוויזיה שונה שמה ליארה כדי למנוע בלבול בינה לבין אושה הפראית. בהמשך הם מתאחדים נגד דודם, יורון ויארה לאחר שנשבתה בידיו ושוחררה מצליחה לכבוש מחדש את איי הברזל. |
| יורון גרייג'וי Euron Greyjoy | פילו אסבאק | יורון הוא אחיו של באלון גרייג'וי אשר במהלך "מרד גרייג'וי" נזרק לסופה עם אנשי ספינתו וגם חתך את לשונותיהם ונעלם לזמן רב. לבסוף הוא מגיע חזרה לאיי הברזל יחד עם חפץ מכושף בשם "קרן הדרקון", ולאחר התמודדות מול אחיו ויקטאריון ואחייניתו אשה, נבחר ברוב קולות למלך איי הברזל. |
| ויקטאריון גרייג'וי Victarion Greyjoy | - | אחיו של באלון גרייג'וי ואחד המועמדים ב"משאל המלך", שהתקיים לאחר מותו של באלון. קברניט "ניצחון הברזל". לאחר הכתרתו של יורון למלך איי הברזל, נשלח יחד עם "קרן הדרקון" וצי הברזל מעבר לים, כדי להביא את דרקוניה של דאינריז טארגאריין חזרה לווסטרוז. ויקטאריון אכן יוצא, אך מתכנן לשאת לאשה את דאינריז על מנת להסתייע בה להדיח את אחיו מכס המלכות. |
| אאירון גרייג'וי Aeron Greyjoy | מייקל פיסט | אאירון הוא האח הקטן של באלון והגדול של יורון גרייג'וי והוא כוהן דת הסוגד לאל הטבוע. לאחר שהמלך באלון נרצח ויורון מציע להתמודד על המלוכה במקומו, אאירון לצד רבים מבני גרייג'וי נוטים לצידו ונגד האחים תיאון ויארה הדורשים נקמה על רצח אביהם. הוא מטביל את יורון ועוזר לו למלוך על איי הברזל אך מודיע לו שהציים שלהם נגנבו בידי יארה ותיאון. לא ידוע מה קרה לו אך יורון מספר ליארה שרק שניהם לצד תיאון נותרו מבני גרייג'וי, כך שהוא נפטר.  בספרים לעומת זאת הוא נוטר טינה לאחיו לאחר שהטריד אותו שנים בילדותם והוא מנסה למנוע ממנו לעלות למלכות. |
בית טאלי
| הוסטר טאלי Hoster Tully | כריסטופר ניומן | ראש בית טאלי ואדון הנהרות שנלחם לצד נד סטארק ורוברט באראתיאון במרד הגדול והוא אביהם של קייטלין, אדמור וליסה. להוסטר היה סכסוך ממושך עם אחיו ברינדן טאלי שכונה "דג-שחור". כמו כן הוא תיעב את ואלדר פריי לאחר שלא סייע להם במלחמה אלא רק לאחר סיומה, דבר שהעליב את ואלדר. הוא תמך בהמלכת נכדו, רוב סטארק אך בהמשך נפטר ממחלה קשה ובנו אדמור ירש את תוארו כאדון הנהרות. |
| אדמור טאלי Edmure Tully | טוביאס מנזיס | אדמור הוא בנו הצעיר של הוסטר טאלי היורש את תוארו כלורד הנהרות לאחר מותו. כאשר רוב מפר את הסכם הנישואין עם בית פריי, רוב מאלץ אותו להתחתן עם אחת מבנותיו של וולדר כפיצוי. אדמור נישא לרוזלין פריי אך בחתונתם וולדר מכין מתקפה מפתיעה, בה נהרגים רוב ומשפחתו בעוד אדמור נלקח שבוי, בין הבודדים שנותרו בחיים מהחתונה האדומה. ואלדר משתמש בו בהמשך כדי לגבור על דודו, ברינדון ולאחר מכן הוא חוזר לתאו בכלא לאחר שנולד לו בן מרוזלין. הוא משוחרר בהמשך לאחר שבית פריי נרצח כנקמה על ידי אריה סטארק. |
| רוזלין טאלי Roslin Tully | אלכסנדרה דאולינג | רוזלין היא כלתו של אדמור, איתה התחתן בחתונה האדומה כשמקור יועדה לרוב סטארק, מלך הצפון. בעוד שניהם לא ידעו על תוכנית הטבח במשפחת סטארק הם חיו באהבה אחד לשני ונולד לשניהם בן. אדמור הושלך לכלא לאחר החתונה האדומה אך לאחר ההתנקשות בתאומים שביצעה אריה סטארק כנקמה הם שבו והתאחדו. |